text: फिल्म ‘सुई-धागा की कहानी मौजी (वरुण धवन) और उसकी पत्नी ममता (अनुष्का शर्मा) पर आधारित है| मौजी कपड़े सिलने की मशीन बेचने की दुकान पर काम करता है| रोज-रोज उसे उसके मालिक की डांट का सामना करना पड़ता है| घर में भी उसके पिता (रघुवीर यादव) उसे निकम्मा, नाकारा समझते हैं| मौजी और ममता के बीच भी कुछ ख़ास नहीं बनती| मौजी का मालिक हर दिन उसका मजाक उड़ाता है और उसकी बेइज्जती करता है| एक दिन उसका मालिक उसे नौकरी से बाहर निकाल देता है| इसके बाद मौजी खुद ही कपड़े सिलना शुरू कर देता है और देखते ही देखते वह अपनी कंपनी खड़ी कर लेता है|